આ અહંતા જ્યારે વધુ વિસ્તરે છે ત્યારે આનંદશક્તિ ઉત્પન્ન થાય છે અને તે અક્ષર ‘આ’નું રૂપ ધારણ કરે છે. એથી આગળ એમાંથી ઈચ્છાશક્તિ જન્મે છે, અને અહંતા પોતાની એ શક્તિની અક્ષુબ્ધ અવસ્થામાં ‘ઇ’ (હસ્વ) ને દર્શાવે છે, અને ક્ષુબ્ધ અવસ્થામાં ‘ઈ'(દિર્ધ) ને દર્શાવે છે. ક્ષુબ્ધ અવસ્થાનો ‘ઈ’ એ ઈશાન કે ઈશિત્રી – અર્થાત ગૂઢતાની શક્તિઓને દર્શાવે છે. ત્યારબાદ જ્ઞાનશક્તિ એની અક્ષુબ્ધ અવસ્થામાં ‘ઉન્મેષ’ – એટલે કે જ્ઞાન – દર્શાવે છે, જેમાંથી ‘ઉ’ (હસ્વ) ઉત્પન્ન થાય છે. એ જ જ્ઞાનશક્તિ એની ક્ષુબ્ધ અવસ્થામાં ‘ઊનતા’ દર્શાવે છે, ‘ઊનતા’ એટલે ઊણા ઊતરવું – (અહીં જ્ઞાનને કેવળ જ્ઞાન ગણી લેવાની ‘ઊનતા’ જ તો છે.) જે ‘ઊ’ (દિર્ધ) તરીકે દર્શાવાય છે.